Med minutiøs planlægning, den store tv-pakke og sandsynligvis et siddemøbel af den ekstra behagelige slags er det faktisk muligt at se alle Superliga-mål i en helt normal runde, når de bliver scoret.

Man kan få målene serveret direkte fra de forskellige hjørner af Danmark, hvor der i dag bliver transmitteret Superliga fra.

At det efterhånden er blevet sådan skyldes dekonstruktionen af Superligaens kampprogram de seneste år. Fra fredag til mandag er der Superliga. Kampene ligger på forskellige tidspunkter af dagen uden overlap.

Læs også : OVERBLIK Her er Superligaens slutspil efter sidste runde

Men søndag den 18. marts 2018, altså i går, var det anderledes. I går blev kampene spillet som i gamle dage.

Som dengang man kunne stå på stadion og grine eller græde af resultaterne i de andre kampe fra Superligaen, efterhånden som de blev annonceret af stadionspeakeren. I radioen kunne man høre de udsendte kommentatorer rapporterer nærmest i munden på hinanden, når der først blev scoret i Odense og sekundet efter kom et rødt kort i Brøndby. Som tilskuer var oplevelsen og nerven i Superligaen en anden dengang.

Søndagens syv Superliga-kampe blev alle spillet på samme tidspunkt, så klubberne ikke kunne spekulere i deres konkurrenters resultater – at det så ikke lykkedes alle hold at undslippe netop anklager om at tabe med vilje, som du kan læse mere om her, taler ikke umiddelbart i den nye Superliga-strukturs favør. Men det er en anden sag.

Læs også : Sønderjyske-stopper med skarp kritik af ligastruktur

Den her artikel, og ikke mindst video, er lavet til den minutiøse planlægger med den store pakke og en lækker lænestol. Til dig, der helst vil se mål, efterhånden som de blev scoret, og gerne i den rækkefølge, de bliver sendt i nettet. Det er nemlig sådan, vi har klippet videoen over artiklen sammen.